කූට වෙළෙඳ ව්‍යාපාරිකයන් පාරිභෝගිකයා දැඩි ලෙස ගසා කෑමකට ලක් කරමින් මේ දිනවල වෙළෙඳ පළේ සහල් මිල ඔවුන්ට ඕනෑ පරිදි තීරණය කර අලෙවි කිරීම නිසා වහාම ක්‍රියාත්මක වන පරිදි සහල් සඳහා පාලන මිලක් ගෙන ඒමට සමුපකාර හා අභ්‍යන්තර වෙළෙඳ කටයුතු පිළිබඳ අමාත්‍යාංශය තීරණය කර තිබේ.ඒ අනුව සම්බා රුපියල් 75, රතු කැකුළු සහ නාඩු රුපියල් 64 පාලන මිලකට යටත්ව අලෙවි කිරීමට තීරණය වී ඇති බව එම අමාත්‍යාංශයේ අභ්‍යන්තර ආරංචි මාර්ග සඳහන් කරයි.සහල් සඳහා පාලන මිලක් නැවත ඇති කිරීමට අදාළ සාකච්ඡාවක් ඊයේ (18) ඇමැති ජොන්ස්ටන් ප්‍රනාන්දු මහතාගේ ප්‍රධානත්වයෙන් එම අමාත්‍යාංශයේදී පැවැත්විණි.එහිදී කූට වෙළෙඳුන් හිතූ මිල ගණන්වලට සහල් අලෙවි කරන බවට පාරිභෝගික අධිකාරිය වෙළෙඳපළේ සමීක්ෂණයක් සිදු කර ලබාගන්නා ලද තොරතුරු ද ඉදිරිපත් කෙරිණි.එහිදී ඇතැම් ව්‍යාපාරිකයන් සම්බා සහල් විවිධ ආකාරයට වර්ගීකරණය කර රුපියල් 75 - 80, 110 ආදී වශයෙන් අලෙවි කරන අතර නාඩු සුදු සහ රතු කැකුළු රුපියල් 70ට වඩා වැඩියෙන් අලෙවි කරන බවටත් බොහෝ සහල් වර්ග ප්‍රමිතියෙන් තොරව සකස් කර ඇති බවටත් තොරතුරු හෙළිවී ඇත.මේ අතර වෙළෙඳ පළේ සහල් මිල ඉතා ඉහළ බවත් ඇතැම් පළාත් වල සහල් හිඟයක් ඇති බවටත් අමාත්‍යවරයාටද තොරතුරු ලැබී තිබිණ.උත්සව සමයත් සමඟ සහල් තොග සඟවා මිල තවත් වැඩියෙන් විකිණීමට ඇතැම් කළුකඩ මුදලාලිලා කටයුතු කිරීමට ඉඩ ඇති බැවින් වහාම ක්‍රියාත්මක වන පරිදි සහල් සඳහා පාලන මිලක් ගෙන ආ යුතු බවටත් කිසිසේත් පාරිභෝගිකයා ගසා කෑමකට ඉඩ නොතැබිය යුතු බවටත් අමාත්‍යවරයා එම සාකච්ඡාවේදී පවසා ඇත.ඒ අනුව අද හෙටම සහල් සඳහා වූ එම නව පාලන මිල ක්‍රියාත්මක වනු ඇත.